Diari Oficial de la Generalitat Valenciana


Sumari del DOGV 3727, del 10-04-2000 (2000/2712)

ORDRE de 27 de març de 2000, de la Conselleria d'Agricultura, Pesca i Alimentació, per la qual es regulen ajudes per a l'elaboració de l'inventari d'explotacions agràries de la Comunitat Valenciana i per a la millora de l'equipament dels consells agraris municipals.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3727

Data del DOGV
:   10-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2712


Data del document
:   27-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * administració local
    * suport econòmic
    * ajuda a l'agricultura
    * explotació agrària

ORDRE de 27 de març de 2000, de la Conselleria d'Agricultura, Pesca i Alimentació, per la qual es regulen ajudes per a l'elaboració de l'inventari d'explotacions agràries de la Comunitat Valenciana i per a la millora de l'equipament dels consells agraris municipals. [2000/Q2712]
  
El coneixement de les explotacions agràries de la Comunitat Valenciana és un element fonamental per a la definició i l'establiment de les actuacions que ha de dur a terme l'administració en el medi rural. L'inventari d'explotacions agràries és l'instrument en el qual se sistematitza aquesta informació.
  
Iniciats els treballs d'actualització de l'inventari d'explotacions agràries de la Comunitat Valenciana en exercicis anteriors i atés que no s'han conclòs els treballs per limitacions de mitjans econòmics, personals i materials, és necessari continuar en l'actual exercici fins a completar l'inventari en el conjunt dels municipis de la Comunitat Valenciana.
  
Com que l'àmbit municipal és la base territorial en què es basa l'inventari, els ajuntaments poden prestar, mitjançant la col·laboració que es regula en aquesta ordre, un suport fonamental per a la realització dels treballs d'actualització de l'inventari, i que pot ser establida en l'àmbit dels convenis singularitzats subscrits a l'empara del Conveni Marc entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies, de 16 de maig de 1989, especialment si considerem l'existència d'un col·lectiu de personal que, procedent de les extingides cambres agràries locals, té la destinació en els ajuntaments en virtut d'aquests convenis.
  
Dins dels objectius de millora dels serveis agraris del municipi, es mantenen les ajudes per a la millora de l'equipament dels consells agraris municipals que servisca tant per a la realització dels treballs de manteniment de l'inventari d'explotacions agràries com per a la prestació de serveis agraris. Per tot això,
  
ORDENE
  
Article 1
  
Aquesta ordre estableix les normes per a la concessió d'ajudes als ajuntaments per a l'elaboració de l'inventari d'explotacions agràries de la Comunitat Valenciana i per a la millora de l'equipament dels consells agraris municipals que servisca a les finalitats de millora dels serveis agraris del municipi.
  
Article 2
  
La col·laboració en l'elaboració de l'inventari d'explotacions agràries s'estableix amb caràcter general en el marc dels convenis singularitzats subscrits amb els ajuntaments a l'empara del Conveni Marc de 16 de maig de 1989 entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies.
  
Els treballs que es realitzen a través dels ajuntaments els durà a terme el personal que, procedent de les extingides cambres agràries locals, presta serveis agraris en els municipis sota la dependència orgànica o funcional de l'ajuntament, en virtut del conveni subscrit, sense perjudici que, per raons del servei que presten, es puga encomanar a altre personal a criteri de l'ajuntament.
  
No obstant això, els ajuntaments que no hagen subscrit conveni i ho sol·liciten també podran accedir a les ajudes i prestaran la col·laboració amb mitjans propis.
  
Article 3
  
Les sol·licituds es remetran a la Secretaria General de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Els impresos normalitzats per a emplenar es poden trobar en els llocs de tramitació, centres Prop de la Generalitat Valenciana o pàgines web d'aquesta (http://www.gva.es).
  
La Conselleria d'Agricultura, Pesca i Alimentació, a través de les cambres agràries provincials, posarà a la disposició del peticionari la relació de les explotacions agràries del municipi corresponent l'actualització de les qual es pretén, així com les normes i instruccions per a la realització dels treballs.
  
El termini de presentació de sol·licituds s'estableix en dos mesos, comptadors des de l'endemà de la publicació d'aquesta ordre. El termini per a resoldre serà de tres mesos i s'entendran desestimades les subvencions no resoltes de manera expressa.
  
Concedida la subvenció en concepte d'elaboració de l'inventari d'explotacions, podrà entregar-se fins al 40% d'aquesta.
  
Article 4
  
L'ajuda que ha de rebre l'ajuntament en concepte d'elaboració de l'inventari d'explotacions agràries, la finalitat de la qual és cobrir les despeses ocasionades pels treballs, s'estableix en una subvenció global i única calculada a partir del nombre d'explotacions incloses en la relació inicial, que cal actualitzar, corresponent a cada municipi, i de conformitat amb el que segueix:
  
1. Municipis amb un nombre d'explotacions agràries inferior o igual a 200, se'ls aplicarà el valor unitari de 50.000 pessetes com a màxim.
  
2. Municipis amb un nombre major de 200 explotacions agràries, es valorarà aplicant la quantitat resultant del producte del nombre d'explotacions agràries estimades per 250 pessetes per explotació.
  
Si el nombre d'explotacions resultants una vegada conclosos els treballs en un determinat municipi superara el nombre de la relació inicial, es podrà sol·licitar una subvenció complementària corresponent al nombre d'explotacions no considerades en la subvenció inicial. Aquesta petició haurà de tenir entrada en una data igual o anterior al 15 de setembre. Els terminis i els altres requisits per a aquesta subvenció complementària seran els mateixos que per a la subvenció inicial i, en qualsevol cas, la concessió d'aquesta subvenció quedarà supeditada a les disponibilitats pressupostàries existents.
  
Aquells ajuntaments que en exercicis anteriors van fer l'actualització en la fase de treball de camp podran sol·licitar ajuda en concepte d'informatització de les fitxes de les explotacions. La subvenció que s'haja de percebre serà la que resulte del producte del nombre d'explotacions obtingudes per 100 pessetes per explotació.
  
La Conselleria d'Agricultura, Pesca i Alimentació facilitarà l'aplicació informàtica necessària per a la realització d'aquest treball.
  
Article 5
  
Les cambres agràries provincials col·laboraran amb la Conselleria d'Agricultura, Pesca i Alimentació en el seguiment i coordinació dels treballs objecte de subvenció que es regulen en aquesta ordre, de conformitat amb l'Ordre de 5 de febrer de 1996, de la Conselleria d'Agricultura i Medi Ambient, per la qual es regula la comanda de determinades funcions a les cambres agràries provincials.
  
Article 6
  
Els ajuntaments que sol·liciten i siguen beneficiaris de les ajudes per a la realització de l'inventari d'explotacions agràries o l'hagen realitzat en exercicis anteriors, o que col·laboren en la realització de l'inventari a través de les cambres agràries provincials, podran sol·licitar ajudes en concepte d'equipament dels consells agraris municipals. Amb aquesta finalitat, s'entendrà com a equipament l'adquisició de béns mobles i equipament informàtic de caràcter inventariable que servisca als fins de millora dels serveis agraris del municipi i de suport al consell agrari municipal. La subvenció serà com a màxim del 70% del cost.
  
En el cas d'adquisició d'equipament informàtic, la subvenció no podrà superar les 200.000 pessetes per ajuntament.
  
Les sol·licituds es remetran a la Secretaria General de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds s'estableix en dos mesos, comptadors des de l'endemà de la publicació d'aquesta ordre. El termini per a resoldre serà de tres mesos i s'entendran com a desestimades les subvencions no resoltes de manera expressa.
  
Per a la recepció d'aquestes ajudes serà necessari que estiga constituït el consell agrari municipal, de conformitat amb la Llei de la Generalitat Valenciana 5/1995, de 20 de març, de Consells Agraris Municipals.
  
Si es dóna el cas que les ajudes sol·licitades per aquest concepte superen la dotació pressupostària, serà criteri per a la distribució de les ajudes per a aquest exercici de l'any 2000:
  
1. Adquisició d'equipament informàtic.
  
2. Adquisició de béns mobles de caràcter inventariable sempre que supose la millora de l'equipament en els immobles de les extingides cambres agràries locals i l'ús per a fins i serveis d'interés general agrari amb participació de les organitzacions agràries del municipi.
  
En qualsevol cas, serà criteri el nombre d'explotacions agràries del municipi resultant de l'inventari d'explotacions actualitzat o la relació inicial que s'haja d'actualitzar en l'any 2000.
  
Article 7
  
Les subvencions es concediran a càrrec del programa 711.20, de Relacions Agràries, del pressupost de despeses de la Generalitat Valenciana, línia 409/000/00, amb un crèdit de 8.265.880 pessetes (49.678,94 euros) per a les subvencions corresponents a l'elaboració de l'inventari d'explotacions agràries, i la línia 703/000/00, amb un crèdit de 7.508.068 pessetes (45.124,40 euros) per a les subvencions establides per a l'adquisició de béns mobles i equipament informàtic, quantitats consignades per a l'exercici de l'any 2000.
  
Article 8
  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que considere necessàries respecte de la correcta realització dels treballs i l'aplicació a les seues finalitats de les ajudas concedides.
  
1. Els treballs corresponents a l'elaboració de l'inventari d'explotacions, realitzats de conformitat amb les instruccions emanades de la Secretaria General de la Conselleria d'Agricultura, Pesca i Alimentació, hauran de ser remeses, a través de les cambres agràries provincials, en el moment de conclusió i, en qualsevol cas, a fi de garantir el pagament de les subvencions durant l'exercici econòmic, abans del 31 d'octubre.
  
2. Per a les ajudes en concepte d'adquisició de béns mobles i d'equipament informàtic de caràcter inventariable, es presentaran, amb anterioritat al 31 d'octubre de l'exercici econòmic, els comprovants dels pagaments realitzats, que correspondran a adquisicions de l'exercici. S'entendrà com a comprovants les factures de despeses expedides a l'ajuntament i els justificants de pagament corresponents. Caldrà adjuntar un certificat de pagament, del secretari/interventor de l'ajuntament, a càrrec del pressupost de la corporació municipal, així com un certificat del consell agrari municipal sobre l'ús per als serveis agraris que s'estableixen en aquesta ordre.
  
Article 9
  
La informació estadística i de comptabilitat subministrada tindrà el caràcter de secret estadístic i estarà sotmesa al que es preceptua sobre això en la Llei de la Funció Pública, de 9 de maig de 1989, i en la Llei de la Generalitat Valenciana d'Estadística de la Comunitat Valenciana, de 7 de juny de 1990.
  
Les dades estadístiques subministrades per les entitats col·laboradores no podran publicar-se ni facilitar-se més que en forma numèrica, sense cap referència de caràcter individual.
  
DISPOSICIONS FINALS
  
Primera
  
S'autoritza la Secretaria General de la Conselleria d'Agricultura, Pesca i Alimentació perquè dicte les resolucions que considere necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 27 de març de 2000
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ